text: Música, art i ecologia en 3 dies
  13 maig 2021 19:50
  El certamen proposa un seguit d'activitats variades que configuren un cartell eclèctic
  El trio de Munic Chicks on Speed actuarà dissabte a l'escenari Robert Graves.
  A partir d'avui i fins dissabte dia 16 es du a terme el festival de música, art i ecologia Idea Deià al poble de la serra de Tramuntana. És una proposta d'oci diferent que començà l'any passat amb la primera edició i que enguany seguirà el seu camí cap a la consolidació definitiva. El certamen proposa un seguit d'activitats variades que configuren un cartell eclèctic però igualment atractiu, al qual s'ha de sumar el fet que tenen lloc a Deià. Sense anar més lluny i per comprovar la mescla de propostes, avui horabaixa s'inaugurarà la cita a les 17.30 h amb un descens de monopatí amb disfresses d'animals, el qual serà seguit d'un campionat de petanca i una conferència sobre ovnis.
  Però el gruix de l'esdeveniment començarà demà amb les exposicions i els concerts. Durant el cap de setmana, hi podrem trobar activitats tant de dia com de nit. El divendres capvespre estarà dedicat a l'art i es combinarà una mostra col·lectiva de pintura, fotografia i escultura amb un mercat d'intercanvi, activitats per a infants i sessions de DJ. El vespre serà l'hora dels concerts. La vetlada de demà la culminaran l'alemany Rico Loop i els mallorquins Oso Leone, amb disc recentment publicat per la discogràfica de Barcelona Fohen.
  Dissabte horabaixa serà el torn dedicat al medi ambient amb l'organització d'un mercat ecològic, tot un seguit de presentacions sobre sostenibilitat i la projecció de microdocumentals, entre d'altres actes. A partir de les 22 hores començarà la proposta musical programada, encapçalada pel trio femení d'electroclash Chicks on Speed, que combinaran el seu directe amb una sessió de DJ. Les activitats diürnes són gratuïtes i s'iniciaran, tant divendres com dissabte, a les sis del capvespre i es perllongaran fins a les 21 h. Els concerts es podran gaudir a partir de les 22 h i acabaran a les tres de la matinada. El preu de l'entrada és de 10€. Des de l'organització s'ha avisat els assistents que intentin omplir cotxes per arribar fins al recinte a causa de la falta d'aparcament.